Rookverbod: Fita kry wéér bloedneus in hofArgieffoto (Foto: vicky gharat/Pixabay) Die Noord-Gautengse hooggeregshof het Vrydag die Fair-Trade Independent Tobacco Association (Fita) se aansoek om verlof tot appèl van die hand gewys. Fita se appèlaansoek is nes sy aansoek om die regering se verbod op die verkoop van tabakprodukte ter syde te laat stel, met koste van die hand gewys. Die vereniging se aansoek om verlof tot appèl is verlede week aangehoor. Die hof het egter nou beslis dat Fita nie daarin kon slaag om enige dwingende rede te verskaf ​​waarom sy aansoek om appèl goedgekeur moes word nie. “Die regskwessies wat in hierdie aangeleentheid opduik, is reeds deur ons howe besleg en die enigste gevolgtrekking wat ons kon bereik, is om die aansoek te weier,” het die hof in sy uitspraak van 13 bladsye gesê. Die hof het weer eens daarop gewys dat Nkosazana Dlamini-Zuma, minister van samewerkende regering en tradisionele sake, rasioneel opgetree het toe sy die verbod op tabakprodukte in die Staatskoerant gepubliseer het in ŉ poging om te voorkom dat rokers met ernstige Covid-19-simptome die land se gesondheidsfasiliteite oorweldig. “Ons was voorbereid op enige uitspraak en ons sal ons nou tot die hoogste hof van appèl wend,” het Sinenhlanhla Mnguni, voorsitter van Fita, in reaksie op die hof se jongste beslissing gesê.